REPUBLIKA SRBIJA

NARODNA SKUPŠTINA

Odbor za prava deteta

23 Broj 06-2/112-14

6. jun 2014. godine

B e o g r a d

**Z A P I S N I K**

**SA DRUGE SEDNICE ODBORA ZA PRAVA DETETA**

**ODRŽANE 4. JUNA 2014. GODINE**

Sednica je počela u 8,30 časova.

Sednicom je predsedavala Maja Gojković, predsednik Odbora.

Sednici su prisustvovali: Veroljub Arsić, mr Igor Bečić, Konstantin Arsenović, prof. dr Vladimir Marinković, potpredsednici Narodne skupštine; Milanka Jevtović Vukojčić, dr Vesna Rakonjac, Nevena Stojanović, Nada Lazić, Milena Ćorilić, Elvira Kovač, Dubravka Filipovski i Branka Bošnjak, članovi Odbora.

Sednici nisu prisustvovali članovi Odbora: Gordana Čomić, akademik Ninoslav Stojadinović, potpredsednici Narodne skupštine; Miljana Zindović, Snežana Malović i Mirko Čikiriz.

Sednici su prisustvovali i: Saša Janković, Zaštitnik građana, Gordana Stevanović, zamenica zaštitnika građana za rodnu ravnopravnost, prava deteta i osoba sa invaliditetom, Mina Rolović, šef Kabineta Zaštitnika građana, Nataša Jović, pomoćnik generalnog sekretara Zaštitnika građana, Elvira Tot, savetnica za medije,

Ljerka Aćimović, načelnica Odeljenja za izveštaje.

Predsedavajuća je konstatovala da su ispunjeni uslovi za rad i odlučivanje, te je stavila na glasanje predloženi

**D n e v n i r e d**

1. Razmatranje Godišnjeg izveštaja Zaštitnika građana za 2013. godine u delu koji se odnosi na prava deteta.

Članovi Odbora su **jednoglasno** USVOJILI predloženi Dnevni red.

**PRVA TAČKA** - Razmatranje Godišnjeg izveštaja Zaštitnika građana za 2013. godine u delu koji se odnosi na prava deteta.

**Maja Gojković** je pozdravila sve prisutne i reč dala Gordani Stevanović, zamenici Zaštitnika građana za rodnu ravnopravnost, prava deteta i osoba sa invaliditetom.

**Gordana Stevanović** je izrazila zadovoljstvo da pred Odborom za prava deteta, koji jeste matični za ovu oblast, izloži ono što je Zaštitinik građana u prethodnoj godini radio sa svojim saradnicima.

Istakla je da su u 2013. godini učinjeni pozitivni pomaci, za šta zasluge ima i Narodna skupština. Donošenje posebnog Zakona o zdravstvenoj zaštiti dece, trudnica i porodilja je ocenila kao posebno značajno, jer je nedostatak pravne regulacije u ovoj oblasti otežavao ostvarivanje prava na zdravstvenu zaštitu, posebno dece kao osetljive kategorije. S tim u vezi, ukazala je na neformalni podatak da je preko 600 dece po tom osnovu koristilo pravo na zdravstvenu zaštitu, što jasno govori o opravdanosti donošenja ovog zakona, ali je naglasila da i dalje ostaje problem kod obezbeđivanja prava na zdravstvenu zaštitu za sve kategorije stanovništva koji ne ispunjavaju uslove propisane navedenim zakonom.

Ukazala je na značaj onog dela zakonodavnog procesa koji se bavio decom koje su lišene roditeljskog prava, pri čemu je usvajanje Zakona o potvrđivanju Konvencije o zaštiti dece i saradnji u oblasti međunarodnog usvojenja izuzetno značajan pomak, jer su stvoreni uslovi da deca koja su bez roditeljskog staranja budu smeštena u porodice koje nisu samo na teritoriji naše zemlje.

Rekla je da se održavanje sistema hraniteljstva pokazala kao pozitivna mera koju je država preduzela, kao i smeštaj dece sa smetnjama u razvoju i invaliditetom u porodice ili male domske zajednice.

Predočila je da bi bilo veoma značajno da Narodna skupština ratifikuje Treći fakultativni protokol iz Konvencije o pravima deteta koji je država Srbija potpisala pre dve godine.

Naglasila je da se Zaštitnik građana u prethodnom periodu bavio ostvarivanjem prava dece sa smetnjama u razvoju, invaliditetom i dece koja boluju od teških bolesti. Istakla je da usluge koje ovim porodicama pruža društvo nisu adekvatne i da sistem podrške takvim porodicama nije na primeren način obezbeđen. Ukazala je na veoma težak položaj roditelja dece obolele od teških i retkih bolesti, koji su 24 časa dnevno uz svoju decu, kako bi im pružili neophodnu negu. Zaštitnik građana je prošle godine uz peticiju i potpis 60.000 građana podneo predloge za izmenu dva zakona: Predlog zakona o izmeni i dopuni Zakona o finansijskoj podršci porodici sa decom i Predlog zakona o izmeni Zakona o radu.

Rekla je da na Predlog zakona o izmeni i dopuni Zakona o finansijskoj podršci porodici sa decom Vlada nije dala pozitivno mišljenje, jer je smatrala da predložni sistem podrške ovim porodicama nije održiv. U vezi sa drugim predlogom zakona rekla je da je Ministarstvo rada i zapošljavanja je smatralo da je predloženi model moguće pripremiti kako bi bio održiv, ali da do ovog trenutka još uvek nije dato adekvatno rešenje za podršku roditeljima koji imaju posao i ostvaruju prihod, za koje vreme bi deca boravila u zajednici, kao i da poseban problem predstavlja ne uključivanje jedinica lokalne samouprava, koje nisu prepoznate u budžetskim linijama, što je dovelo do ukidanja dnevnih boravaka u velikom broju jedinica lokalnih samouprava ukinute. Usled ovakve situacije, sada postoje dnevni centri gde su bila smeštena deca i u koje je dosta ulagano u cilju osposobavanja zajednice i pronalaženja kompetentnih kadrova za brigu o deci, a koji više nisu finansirane, pa su prestale sa radom.

Istakla je primer opštine Aleksinac u kojoj je pustupao Zaštitnik građana jer dok je trajalo projektno finansiranje i dok su se usluge plaćale iz donacija sprovodile su se i preporuke Zaštitnika građana. Jedinice lokalne samouprave su prepoznale potrebu pružanja usluga porodicama sa decom obolelom od retkih i teških bolesti i sa invaliditetom i u svojim budžetima za ovu godinu su planirale sredstva za pružanje takvih usluga. Međutim, donošenjem izmena i dopuna Zakona o budžetu i ograničavanjem broja zaposlenih, takva mogućnost sada ne postoji, zbog čega je ovoj kategoriji stanovništva uskraćena značajna pomoć i podrška.

Naglasila je da se Zaštitnik građana u prethodnom periodu veoma zalagao za sistemsko rešavanje finansiranja lečenja dece obolele od teških i retkih bolesti, kao i da taj proces treba nastaviti kroz zajedničko zalaganje svih relevantnih državnih organa i institucija.

Ukazala je na značajno angažovanje Zaštitnika građana u postupcima koji su se odnosili na decu žrtave seksualnog zlostavljanja i seksualnog iskorišćavanja. Donošenjem „Marijinog zakona“, izvršeni su značajni pomaci u delu kažnjavanja lica koja vrše seksulno zlostavljanje i seksualno iskorišćavanje dece. Značajno je da upravo kroz ovaj zakon krivično delo protiv polnih sloboda ne može da zastari, ali je još uvek ostao nerešen problem u vezi sa postupkom utvrđivanja činjenica kada su deca žrtve seksualnog iskorišćavanja i seksulanih dela, jer je taj postupak još uvek komplikovan, a deca-žrtve ne uživaju dovoljnu zaštitu, zbog čega su podložni dodatnoj viktimizaciji. Situaciju dodatno otežava sama formulacija pojedinih odredaba zakona, koja mogućnost korišćenja brojnih postupaka kojima bi se deci-žrtvama olakšao postupak utvrđivanja činjenica, propisuje kao mogućnost, a ne kao obavezu. Zaštitnik građana je dao svoje mišljenje kojim je ukazao na potrebu da kada se radi o postupcima u kojima su oštećeni maloletna lica, da pravosudni organi, tužioci i sudije, moraju da koriste sve mehanizme predviđene zakonom.

Navela je primer Zaječe u kojoj je došlo do ozbiljnog zagađenja životne sredine, što je dovelo do narušavanja zdravlja dece, a u vezi sa čim je Zaštitnik građana bio veoma angažovan, u cilju prevazilaženja nastalog problema.

**Saša Janković** je dao dodatna obaveštenja u vezi sa nastojanjem Zaštitnika građana da mobiliše sve nadležne državne organe, kao i odgovorne na lokalnom nivou da se što hitnije i efikasnije reše problemi u vezi sa narušenim zdravljem dece, ali i svih građana, kako u Zaječi, tako i u drugim mestima u Srbiji gde postoje trajni nerešeni problemi u vezi sa adekvatnom zaštiom životne sredine.

**Gordana Stevanović** je istakla i uočene probleme u vezi sa finansiranjem usluga dodatne podrške u segmentu inkluzivnog obrazovanja, koji su nastali usled ograničenje broja zaposlenih i finansiranja personalnih i pedagoških asistenata što otežava proces inkluzivnog obrazovanja. Potrebno je formiranje i rad interresornih komisija jer one treba multidisciplinarno da deluju i da na adekvatan način rešavanju probleme u vezi sa inluzivnim obrzaovanjem.

Posebno je istakla problem dece ulice, dece koja žive i koja rade na ulici, koja su jedna od najmarginalizovanijih grupa građana u našem društvu. Zaštitnik građana je pre dve godine sproveo istraživanje koje je imalo za cilj sagledavanje mehanizama na osnovu kojih sistem postupa prema deci koja se nalaze na ulici. Rezultati do kojih se došlo, ukazali su na činjenicu da ne postoji adekvatna evidencija dece ulice, pa se ne zna ni tačan broj ovakve dece. Nije poznato ni kakve im se usluge pružaju, a uočeno je da ne postoji ni multidisciplinarna saradnja.

Na osnovu svega iznetog ponovo je skrenula pažnju na neophodnost uključivanja jedinica lokalne samouprave u sve postupke koji se odnose na pružanje usluga i podrške različitim kategorijama dece kojima je potrebno dodatno angažovanje zajednice. S tim u vezi je obavestila prisutne da je Grad Beograd ukinuo finansiranje dečjeg Svratišta, dnevnog boravka, gde deca ulice dolazila kako bi se odmorila, okupala i zgrejala i gde im je davan obrok.

Istakla je da deca ulice imaju dodatni problem, prilikom ostvarivanja bilo kog prava, pa i prava na zdravstvenu zaštitu, jer veliki broj te dece nije upisan u matične knjige, nemaju JMBG, nemaju zdravstvenu knjižicu zbog čega ne mogu da ostvare ni osnovno elementarnu zdravstvenu zaštitu.

Skrenula je pažnju na još uvek aktuelan slučaj „nestalih beba“ i istakla da je 2010. godine Zaštitnik građana podneo izveštaj Narodnoj skupštini, u kome je izneto ono do čega se došlo u postupcima koji su se vodili u vezi sa nestankom beba 60-tih, 70-tih godina, 80- tih godina prošlog veka, ali da nikakvih povratnih informacija nije bilo. Podsetila je na postojanje presude suda u Strazburu u predmetu Zorice Jovanović, kojom je država Srbija obavezana da do septembra 2013. godine nađe mehanizam kojim bi bilo moguće dokazati šta se stvarno desilo sa decom navedenih godina. jedino do sada učinjeno je da je Ministarstvo zdravlja formiralo radnu grupu koja bi trebala da da odgovore do 9.septembra. Zaštitnik građana ima predstavnika u navedenoj radnoj grupi, ali ne kao učesnika, već kao posmatrača. Saznanja koja ima Zaštitnik građana je da je jedna grupa građana i eksperata, napravila model zakona, koji bi pružio mehanizam kako bi se dali odgovori roditeljima šta se desilo sa njihovom decom. Zaštitnik građana će sa svoje strane pružiti svaku moguću pomoć kako bi država Srbija ispunila obavezu koju joj je sud u Strazburu postavio, i čije će izvršenje pratiti.

Ukazala je na izraženu pojavu fizičkog kažnjavanja dece. Rekla je da je Zaštitnik građana pre tri godine dao svoj stav o štetnosti fizičkog kažnjavanja, kao i o potrebi da se takav način vaspitavanja dece sankcioniše. Takđe je rekla da postoji potreba da društvo pruži adekvatne usluge edukacije i pomoći roditeljima kako bi se suzbilo fizičko kažnjavanje dece.

Stevanović je naglasila značaj koji mediji imaju u svakodnevnom životu i istakla da smo svi svedoci veoma česte zlouptrebe dece u medijima, koja se ogleda u nepostojanju zaštite identiteta dece o kojima se izveštava, kao i u neprimerenim sadržajima koji se plasiraju u medijima. Apelovala je na sve nadležne origane koji treba da vrše nadzor nad radom medija, da to adekvatno sprovode, a da Narodna skupština kroz rad na odborima daju doprinos da predstavljanje dece u medijima, bude vršeno na način na koji će se voditi računa o najboljem interesima deteta.

**Saša Janković** je istakao da je Zaštitnik građana u 2013. godini vodio 376 postupaka u oblasti prava deteta. Kapacitet koji Zaštitnik građana može da angžuje u pokrivanju oblasti prava deteta je nedovoljan, jer postoji potreba za još dva saradnika u Odeljenju za prava deteta.

Rekao je da je od Komiteta za prava deteta Saveta Evrope dobijeno jasno mišljenje se u praksi prava dece najbolje štite u jedinstvenoj instituciji zaštite ljudskih prava, pri čemu je potrebno obezbediti da se jedna organizaciona jedinica bavi pravima deteta. Upravo je u Srbiji na takav način obezbeđena institucionalna zaštita prava deteta koja je organizovana u skladu sa najboljom praksom.

Nakon završenih uvodnih izlaganja predsednik Odbora je otvorila raspravu u kojoj su učestvovali: Elvira Kovač, Milena Ćorilić, Nataša Jović, Nada Lazić, dr Vesna Rakonjac, Maja Gojković, Dubravka Filipovski,

**Elvira Kovač** se zahvalila na izlaganju koje je bilo usmereno na najznačajnija konkretna pitanja u vezi sa zaštitom prava deteta.

Istakla je kao veoma značajnu Konvenciju Saveta Evrope, tzv. Lanserot Konvenciju, kojoj je Republika Srbija pristupila i zbog čega je država pohvaljena u Parlamentarnoj skupštini Saveta Evrope, ali je problem u tome što još uvek nije usklađeno nacionalno zakonodavstvo sa odredbama Konvencije i izrazila zadovoljstvo što se u Predlogu zaključaka koje Odbor za prava deteta treba da usvoji nalazi i ova obaveza.

Ukazala je na problem nestalih beba sa kojim će Odbor morati da se bavi u narednom periodu.

Rekla je da je kontaktirala državnog sekretara u Ministarstvu zdravlja, kako bi se aktivnosti Odbora uskladile sa izvršnom vlašću.

Podsetila je da je na prethodnoj sednici u pisanoj formi predložila da jedna od osnovnih aktivnosti Odbora treba da bude usmerena na kontrolu sprovođenja zakona na lokalnom nivou, naročito u okviru razvoja usluga i podrške deci. Lokalne samouprave su izdvojile određeni iznos sredstava, ali do sada taj novac nije upotrebljen na adekvatan način. Potrebno je pronaći alternativna rešenja, kako bi se deci kojoj je stvarno potrebna podrška, ona i obezbedila bez obzira na ograničenja koja su postavljena zbog potrebe štednje.

Ukazala je na probleme koji se javljaju u primeni zakona iz oblasti zdravstvene zaštite trudnica, porodilja i dece, kao i na akutni problem koji postoji u vezi sa nedostatkom adekvatnih vakcina za imunizaciju dece koja je obavezna po zakonu.

**Milena Ćorilić** je istakla da je upoznata sa situacijom u Zajači i potvrdila da je stanje u vezi sa zagađenjem životne sredine stvarno teško, kao i da su roditelji veoma uznemireni.

Ukazala je na slučajeve u kojima je i kod dece od nepunih godinu dana pronađeno olovo u krvi.

Naglasila je da je zadovoljna što se nadležne institucije bave ovim problemom i zamolila da budu preduzete sve mere zaštite, kao i da se insistira na tome da se stanje popravi, jer su u Zajači upravo najugroženija deca.

Ukazala je na činjenicu da brojne porodice ozbiljno razmišljaju o tome da se presele iz ovog kraja.

Izrazila je stav da je u vezi sa delatnostima koje su preduzimane u Zajači i okolini mnogo toga urađeno pogrešno, samo da bi se ostvario profit.

**Nataša Jović** je istakla da je Ministarstvo energetike, odnosno ministarstvo koje se sada bavi energetikom poslalo izjašnjenje, u kome navodi da su planirana sredstva u budžetu za sanaciju deponije. Problem u Zajači je što se tu nalazi i deponija iz vremena kada je Zajača bila rudnik antimona. Potom je postala topionica, a šljaka se nabacivala na staru, tzv. „istorijsku deponiju“. Nastalo je brdo šljake, koje slivanjem i erozijom zemljišta se sliva i zagađuje poljoprivredno zemljište, vodu itd. Sanacija deponije je trebalo da počne u martu mesecu ove godine i da bude završena za osam meseci. Zaštitnik građana nema informaciju da li je započeto sa radovima. Prema informacijama koje dobijaju od građana na spornoj lokaciji se još nije započelo sa radovima. Građani se vodom, zbog zagađenosti, snabdevaju iz cisterni. Ovakva situacija dugo traje i pored najava da će vodovod u dužini od 3-4 km biti izgrađen.

**Nada Lazić** je istakla da kada bi se izvršila merenja stanje životne sredine i u drugim mestima bi bilo veoma zabrinjavajuće.

Podsetila je na već izneti stav, da bi bilo neophodno da se određena sredstva iz kreditnih linija usmere na saniranje ovakvih i sličnih problema.

Ukazala je da problem tzv. „istorijskih zagađenja“, postoji na celoj teoritoriji Srbije, skoro svuda gde postoje napušptene fabrike. Gde god imate takozvane braon filding investicije.

Rekla je da je ustavno pravo svih građana da imaju zdravu životnu sredinu, ali se kroz ovakve primere vidi da je stanje u ovoj oblasti katastrofalno.

Naglasila je da se vrši monitoring vazduha preko mreže automatskih stanica na celoj teritoriji Srbije, koje prate nivo zagađenosti vazduha na određenim lokacijama, a koje su u nadležnosti Agencije. Svake godine se Agencija suočava sa problemom finansiranja monitoringa, što u velikoj meri otežava rad ovih stanica i ugrožava validnost podataka, a Srbija ima međunarodnu obavezu da prikupljene podatke šalje evropskoj mreži.

Istakla je da je tehnologija sanacije deponija veoma složena, te da predstavlja kompleksan problem koji muči celu Srbiju.

Uputila je apel članovima Odbora da prava dece na zdravu životnu sredinu i na zdravlje u celini bude u fokusu kada se bude donosio budžet.

**Igor Bečić** je ukazao na aktuelne probleme sa kojima se suočavaju lokalne samouprave prilikom realizacije aktivnosti koje imaju za cilj unapređenje položaja dece. Kao primer je naveo slučaj u Vrbasu, gde je lokalna samouprava dodelila zgradu i izdvojila značajna sredstva za njeno renoviranje kako bi bila prilagođena deci sa posebni potrebama, ali sada ne postoje mogućnosti za zapošljavanje stručnih kadrova koji bi u tim uslovima mogli da pruže usluge dece sa posebnim potrebama.

Istakao je da bi bilo neophodno pronaći rešenja za ovakve sitacije, pa ukoliko je potrebno i kroz izmenu zakona ili donošenjem uredbe od strane Vlade.

**Dr Vesna Rakonjac** je podsetila da je do 2000. godine postojao jasno uređen sistem delovanja i način finansiranja Zavoda za javno zdravlje, koji su teritorijalno pokrivali celu Republiku Srbiju, a bavili su se monitoringom kompletne životne sredine (zagađenja vazduha, vode, zemljišta, kao i procenom rizika po zdravlje na osnovu parametara koje su dobijali).

Istakla je da postoje stručni ljudi koji su ranije radili pomenuti monitoring, a koji i danas vrše kontrolu na standardne načine, po metodologiji koja je tačno propisana, i uporedo rade na stanicama koje automatski mere aero zagađenja.

Naglasila je da je veliki problem nastao počev od 2001. godine, kada je izmenjen Zakon o finansiranju ustanova kao što su zavodi za javno zdravlje, jer su poslovi kontinuiranog praćenja stanja u oblasti zaštite životne sredine potpuno izbačeni iz finansiranja od strane Fonda.

Iznela je stav da bi članovi Odbora za prava deteta trebalo da se zalažu da monitornig zaštite životne sredine bude jasno definisan kroz finansiranje Fonda zdravstvene zaštite, a ne da bude prepušten projektima koji pripadaju delom Ministarstvu poljoprivrede, delom Ministarstvu zaštite životne sredine, Ministrastvu zdravlja jednim delom ili već nekom drugom ministarstvu. Lokalne samouprave imaju svoje zavode za javno zdravlje koji teritorijalno pokriva čitav okrug. Oni prave kartu zagađivača za taj okrug, kao i plan i program prema RZZO, finansira realizaciju takvih planova. Potrebno je da se uvede i obaveza izveštavanja o nivoima zagađenja, preporukama specijalista higijene, epidemiologije, socijalne medicine, kao i preporuke u smislu postupanja kako bi se rešili postojeći problemi. Na taj način bi bila zaokružena celina, i to ne samo u pogledu zaštite zdravlja dece, nego i majki, trudnica i čitave populacije.

**Maja Gojković** je zamolila prisutne da se rasprava fokusira na celokupan izveštaj Zaštitnika grđana koji se odnosi na prava dece, a što se tiče pojedinačnih tema, moguće je sazvati sednice Odbora ili organizovati javna slušanja na neku temu koja bude određena kao prioritet.

**Dubravka Filipovski** se zahvalila zamenici Zaštitnika građana na vrlo iscrpnom izveštaju i iznela nekoliko predloga koje bi Odbor za prava deteta trebalo da razmotri zajedno sa Zaštitnikom građana kako bi se došlo do određenih rešenja.

Prvi predlog se odnosio na smanjenje procedura za porodilje koje treba da ostvare neko svoje zakonom zagarantovano pravo. Kao primer je navela probleme sa kojima se suočavaju trudnice i porodilje preduzetnice, pa je s tim u vezi, predložila da se održi sednica na kojoj bi bili prisutni i predstavnice Udruženja porodilja, kao i predstavnici izvršne vlast, te da se kroz direktan razgovor dođe do nekog rešenja.

Drugi predlog se takođe odnosio na porodilje, konkretno, na isplatu njihovih naknada. Iznela je neslaganje sa predlogom da država preuzme na sebe obavezu isplate naknada za porodilje, već da se iznađu mehanizmi kojim bi privatnici bili naterani da na vreme izmiruju svoje obaveze prema porodiljama.

Treći predlog se odnosio na neophodnost pokretanja inicijative za promenom nastavnih planova i programa, kao i udžbenika kako bi bili uneti sadržaji koji se odnose na seksualno vaspitanje.

Konstatovala je da bi rezultati u oblasti inkluzivnog obrazovanja bili znatno buolji, kada bi interresorne komisije imale više novca za finansiranje pedagoških asistenata.

Naglasila je da u oblasti inkluziji nedostaje sredstava. Podsetila je da je UNICEF u prethodnom periodu finansirao različite projekte i programe, i rekla da bi to i sada mogao da bude način za pojačan rad u ovoj oblasti.

**Gordana Stevanović** se zahvalila na diskusijama i komentarima.

Izrazila je saglasnost sa predlogom predsednice Odbora da pojedine teme budu izdvojene, kako bi se dalo dovoljno prostora za kvalitetnu diskusiju.

Istakla je da su sve navedene teme iste one kojima se bavi i Zaštitnik građana, ali da je potrebno angažovanje svih relevantih državnih organa i organizacija, kao i nevladinog sektora, u iznalaženju delotvornih mehanizama koji bi primorali svakoga da izvrši ono što mu je obaveza. Kada se to bude postiglo, biće mnogo manje potrebe za ad hok rešenjima.

Rekla je da je Zaštitnik građana jednu verziju Zakona o pravima deteta i da na njoj i dalje intenzivno rade.

**Maja Gojković** se zahvalila prdstavicima Zaštitnika građana na sveobuhvatnom Izveštaju.

Posebno je izdvojila deo Izveštaja koji se odnosi na izveštvanje medija i pozvala Zaštitnika građana da Odboru za prava deteta pruži pomoć i podršku u nastojanjima da se izveštvavanja medija o slučajevima gde su deca žrtve nasilje ili seksualnog zlostavljanja učine objektivnim i lišenim senzacionalističkog izveštavanja.

Istakla je da je potrebno da svi ulože napor kako bi se suzbila pojava nastala u poslednjih nekoliko godina, a odnosi se na medijsku pažnju koja se posvećuje deci javnih ličnosti, jer se sve češće na taj način upućuje kritika njihovim roditeljima. Potrebno je napraviti jasna razgraničenja kada su maloletna deca u pitanju, kako ne bi oni snosili posledice toga što su im roditelji političari ili druge javne ličnosti.

Naglasila je da je potrebo da sva deca podjednako budu zaštićen, bez obzira ko su im roditelji, tim pre što deca ne biraju roditelje.

Predsednica je predložila da članovi Odbora posete Novi Sad koji ima skrin sobu i sigurnu dečju kući, kao i da se napravi simulacija svedočenja dece, koja uz pomoć lutaka jasno prepoznaju i mogu da kažu ko je u njihovoj porodici ili okolini izvršio seksualno zlostavljanje. Tom prilikom bi bila organizovana i poseta školi „Milan Petrović“, koja je uzor ne samo u Srbiji nego i u regionu.

Rekla je da će Odbor posvetiti pažnju slučaju nestalih beba, pogotovo što imamo obavezujuću presudu Suda za ljudska prava, problemima dece ulice, koja je velika tema i gde se prepliću nadležnosti socijalnih službi i MUP-a, pri čemu se odgovornost prebacuje sa jednih na druge.

Nakoon što je zaključila raspravu, potsetila je članove Odbora su u materijalu za sednicu dobili Predlog zaključaka Odbora za prava deteta, koji će nakon što budu usvojeni, u formi Izveštaja, biti dostavljeni Narodnoj skupštini na razmatranje i usvajanje.

Predsednik je otvorila raspravu u vezi sa Predlogom zaključaka Odbora, te kako se niko od članova nije javio za reč stavila je na glasanje Predlog zaključaka Odbora za prava deteta povodom razmatrnja redovnog godišnjeg izveštaja Zaštitnika građana za 2013. godinu u delu koji se odnosi na prava detata.

Nakon što je zaključila glasanje, konstatovala je da su članovi Odbora za prava deteta **jednoglasno** usvojili Predlog zaključaka Odbora za prava deteta povodom razmatrnja redovnog godišnjeg izveštaja Zaštitnika građana za 2013. godinu u delu koji se odnosi na prava detata.

Sednica je zaključena u 9,40 časova.

SEKRETAR ODBORA PREDSEDNIK ODBORA

Sanja Pecelj Maja Gojković